60 frivillige gik søndag på stranden ved Tversted bevæbnet med skraldeposer og tænger for tømme stranden for skrald.

Det er langt fra noget særsyn at støde på affald på de danske strande. Noget bliver smidt af strandgæster og andet skyller i land fra havet. Det fik søndag ikke så få frivillige til at gribe opsamlingsposerne og affaldstængerne og gå i gang med en større oprydning på de danske kyster. Blandt andet ved Tversted, hvor Tessa Emmersen og datteren Alberte var blandt de 60 borgere, der deltog i arbejdet. - Noget af det kommer selvfølgelig ind fra skibene, men det er ægerligt med det affald, hvor man kan se, at det er blevet efterladt på stranden, siger Tessa Emmersen. Moderne at samle skrald Det glæder Tversted Borgerforening, at så mange brugte nogle timer af deres søndag på at hjælpe med oprydningen. - De er interesserede i, at vores by er pæn og ren, og Tversted Strand skal være ren og klar, når turisterne kommer. Det er jo blevet lidt moderne at gå og samle affald op faktisk, siger Finn Jørgensen, formand for Tversted Borgerforening. På stranden blev der blandt andet samlet cigaretskodder, bleer, hundeposer, plasticaffald og gammelt fiskenet. - Det er noget svineri En af opsamlerne på Tversted Strand søndag formiddag er til daglig vant til skrå brædder på en helt anden måde, end dem, der dukker op på stranden i Tversted. Preben Kristensen, som måske er bedst kendt for sin optræden i Linie 3, var også at finde blandt de frivillige. - Skrå brædder kan du godt risikere at finde - så samler du dem op og smider dem ud. Jeg synes, at initiativet med at holde Danmark rent er rigtig, rigtig godt, siger Preben Kristensen, der bruger meget tid i Tversted, hvor han har en bolig. Han er godt træt af at se affald i naturen. - Jeg synes, det er noget svineri. Der skal så lidt til for at tage det op og tage det med, siger han til TV2 Nord. Efter to timers indsats på stranden bød Tversted Borgerforening på frokost og kage til de frivillige.